Document ID: 32008R1053

РЕГЛАМЕНТ (ЕО) № 1053/2008 НА ЕВРОПЕЙСКАТА ЦЕНТРАЛНА БАНКА
от 23 октомври 2008 година
относно временни изменения на правилата по отношение на допустимостта на обезпечения
(ЕЦБ/2008/11)
УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
като взе предвид Договора за създаване на Европейската общност, и по-специално член 105, параграф 2, първо тире и член 110 от него,
като взе предвид Устава на Европейската система на централните банки и на Европейската централна банка, и по-специално член 34.1, първо тире, във връзка с член 3.1, първо тире, и член 18.2 от него,
Като има предвид, че:
(1)
С цел временно насърчаване на предоставянето на ликвидност на контрагенти за операции на паричната политика на Евросистемата, критериите за определяне на допустимостта на обезпеченията, които контрагентите предоставят на Евросистемата за операции на паричната политика на Евросистемата за получаване на ликвидност, следва да се разширят. Критериите за определяне на допустимостта на обезпечения са установени в Насоки ЕЦБ/2000/7 от 31 август 2000 г. относно инструментите и процедурите на паричната политика на Евросистемата (1).
(2)
Управителният съвет на Европейската централна банка (ЕЦБ) реши на 15 октомври 2008 г. да разшири временно правилата по отношение на допустимостта на обезпечения за операциите на Евросистемата. Освен това Управителният съвет реши да съобщи възможно най-скоро датата на влизане в сила на решението, както и всякакви допълнителни мерки по отношение на разширяването на критериите за допустимост.
(3)
С цел осъществяване на горепосоченото решение по начин, който позволява неговото незабавно прилагане, е необходимо да се използва регламент, който не изисква допълнителни мерки за изпълнение от страна на националните централни банки на държавите-членки, приели еврото (по-долу „НЦБ“). Този регламент ще бъде в сила за ограничен период от време и ще бъде заменен от Насоки на ЕЦБ,
ПРИЕ НАСТОЯЩИЯ РЕГЛАМЕНТ,
Член 1
Разширяване на някои критерии за допустимост на обезпечения
1. Критериите за допустимост на обезпечения, установени в приложение I към Насоки ЕЦБ/2000/7 (по-долу „обща документация“), се разширяват в съответствие с членове от 2 до 7.
2. В случай на несъответствие между настоящия регламент и общата документация, въведена в изпълнение на национално ниво от НЦБ, регламентът има предимство. НЦБ продължават да прилагат всички разпоредби от общата документация без изменение, освен ако не е предвидено друго в настоящия регламент.
Член 2
Приемане на обезпечения, деноминирани в щатски долари, британски лири или японски йени, като допустимо обезпечение
1. Търгуемите дългови инструменти, посочени в раздел 6.2.1. от общата документация и деноминирани в щатски долари, британски лири или японски йени, представляват допустимо обезпечение за целите на операциите на паричната политика на Евросистемата, при условие че: i) те са емитирани и държани/сетълментът им е извършен в еврозоната; и ii) емитентът е установен в Европейското икономическо пространство.
2. Евросистемата налага допълнително допустимо отклонение от 8 % за всички такива търгуеми дългови инструменти.
Член 3
Приемане като допустимо обезпечение на синдикирани заеми, уредени по правото на Англия и Уелс
1. Синдикираните заеми, посочени в раздел 6.2.2. от общата документация и уредени от правото на Англия и Уелс, представляват допустимо обезпечение за целите на операциите на паричната политика на Евросистемата.
2. Освен това, установеното в раздел 6.2.2. от общата документация изискване, съгласно което общият брой на приложимите правни режими по отношение на i) контрагента, ii) кредитора, iii) длъжника, iv) гаранта (ако има такъв), v) споразумението за вземането по кредит, и vi) мобилизационното споразумение, не може да бъде повече от два, се изменя в случай на такива синдикирани заеми така, че общият брой на приложимите правни режими не може да бъде повече от три.
Член 4
Приемане като допустимо обезпечение на емитирани от кредитни институции дългови инструменти, които са търгуеми на определени нерегулирани пазари
1. Дълговите инструменти, емитирани от кредитни институции, които се търгуват на определени нерегулирани пазари, посочени от ЕЦБ, представляват допустимо обезпечение за целите на операциите на паричната политика на Евросистемата.
2. Евросистемата налага допълнително допустимо отклонение от 5 % за всички такива дългови инструменти.
Член 5
Приемане на обезпечения с кредитна оценка, съответстваща на или по-висока от „ВВВ-“, като допустимо обезпечение
1. Минималното изискване на Евросистемата за оценката на кредитния стандарт на активи, допустими като обезпечение за целите на операциите на паричната политика на Евросистемата, съответства на кредитна оценка, еквивалентна на „ВВВ-“. Това изменение на изискването за кредитна оценка се прилага както по отношение на търгуеми така и спрямо нетъргуеми активи, с изключение на посочените в раздел 6.3. от общата документация ценни книжа, обезпечени с активи, за които изискването за високи кредитни стандарти остава непроменено.
2. Евросистемата налага допълнително допустимо отклонение от 5 % за всички допустими активи с кредитна оценка по-ниска от „А-“.
Член 6
Приемане като допустимо обезпечение на подчинени активи с достатъчни гаранции
1. Изискването за неподчиненост по отношение на допустимостта на търгуеми активи като обезпечение за целите на операциите на паричната политика на Евросистемата, посочени в раздел 6.2.1. от общата документация, не се прилага, когато финансово стабилен гарант предостави безусловна и неотменима гаранция, платима при първо поискване на тези активи, както допълнително е посочено в раздел 6.3.2. от общата документация.
2. Евросистемата налага допълнително допустимо отклонение от 10 % за всички тези активи, както и допълнително намаление от преоценка в размер на 5 % в случай на теоретична преоценка.
Член 7
Приемане на срочни депозити като допустимо обезпечение
Посочените в раздел 3.5. от общата документация срочни депозити от правоимащи контрагенти са допустими като обезпечение за всички операции на Евросистемата по рефинансиране.
Член 8
Допълнителни изпълнителни мерки
Управителният съвет делегира на Изпълнителния съвет компетентността да взима допълнителни решения, които са необходими за изпълнение на неговото решение от 15 октомври 2008 г.
Член 9
Заключителни разпоредби
1. Настоящият регламент влиза в сила на 25 октомври 2008 г. Членове 2 и 3 се прилагат от 14 ноември 2008 г.
2. Настоящият регламент се прилага до 30 ноември 2008 г.
3. Настоящият регламент се публикува незабавно на уебсайта на ЕЦБ.
Съставено във Франкфурт на Майн на 23 октомври 2008 година.

Labels: 2
15
11